Na osnovu člana 40 i 41 Zakona o finansiranju lokalne samouprave ("Sl. list Crne Gore" 03/19) člana 69 Zakona o Budžetu i fiskalnoj odgovornosti ("Sl. list Crne Gore", br. 20/14, 56/14, 70/17, 4/18 i 55/18), člana 38 stav 1 tačka 7 Zakona o lokalnoj samoupravi ("Sl. list CG", br. 2/18, 34/19, 38/20, 50/22 i 84/22), člana 36 stav 1 tačka 7 Statuta Opštine Berane ("Sl. list Crne Gore - Opštinski propisi" 42/18) i tačka 2 Odluke o rapuštanju Skupštine opštine Berane( ''Sl. List CG'' br. 96/24), Odbor povjerenika Opštine Berane, na sjednici održanoj **25. novembra 2024**. godine, doniо je

 **ZAVRŠNI RAČUN BUDžETA OPŠTINE BERANE**

**ZA 2023. GODINU**

**ČLAN 1**

Usvaja se Završni račun budžeta Opštine Berane za 2023. godinu, sa sledećim iznosima:

**I Sredstva prenesena iz 2022. godine: 1.025.503,46 €**

**II Primici: 11.242.824,94 €**

**III Izdaci: 10.085.439,27 €**

**IV Depoziti na kraju 2023. godine: 1.157.385,67 €**

**ČLAN 2**

Ukupni izdaci budžeta u iznosu od 10.085.439,27 **€** raspoređeni su na:

a) tekuće izdatke i transfere 7.052.148,29 €

b) kapitalne izdatke 507.300,19 €

c) otplatu dugova 2.328.887,57 €

d) rezerve 197.103,22 €

**ČLAN 3**

Depoziti na kraju 2023. godine po završnom računu Budžeta u iznosu od **1.157.385,67 €** prenose se za redovnu djelatnost budžeta za 2024. godinu.

**ČLAN 4**

Pregled ostvarenih prihoda opštinskog budžeta za 2023. godinu i njihov raspored po ostvarenim namjenama u bilansu budžeta za 2023. godinu sastavni je dio ovog Završnog računa.

**ČLAN 5**

Završni račun stupa na snagu osmog dana od dana objavlјivanja u “Službenom listu Crne Gore“-Opštinski propisi.

**ODBOR POVJERENIKA OPŠTINE BERANE**

**Broj: 02-016/24- 590 PREDSJEDNIK ODBORA**

**Berane, 25. 11. 2024. godine Zlatko Gligorović**

**O B R A Z L O Ž E NJ E**

**ZAVRŠNOG RAČUNA BUDŽETA OPŠTINE BERANE ZA 2023. GODINU**

Pravni osnov za donošenje Završnog računa budžeta Opštine Berane za 2023. godinu sadržan je u odredbama članova 69 Zakona o budžetu i fiskalnoj odgovornosti, člana 38 stav 1 tačka 7 Zakona o lokalnoj samoupravi, članova 40 i 41 Zakona o finansiranju lokalne samouprave ičlana 36 stav 1 tačka 7 Statuta Opštine Berane kojima je propisano da Skupština Opštine donosi Završni račun.

Završni račun budžeta Opštine Berane predstavlja dokument koji pokazuje način trošenja budžetskih sredstava u odnosu na usvojeni plan budžeta.

**PRIMICI**

Ukupni primici u 2023. godini iznosili su **11.242.824,94 €** i ostvareni su sa 94,08 % u odnosu na plan ( 11.950.000,00 €).

Članom 5 Zakona o budžetu i fiskalnoj odgovornosti je definisano da primici obuhvataju:

1) tekuće prihode (poreze, doprinose, takse, naknade, koncesije i ostale prihode);

2) primitke od prodaje imovine;

3) primitke od otplate kredita;

4) donacije i transfere;

5) pozajmice i kredite (domaće i inostrane);

6) druge prihode, u skladu sa zakonom.

1. **TEKUĆI PRIHODI**

Od ukupnih primitaka, tekući prihodi učestvuju sa 46,44 % i iznose 5.220.910,79€. Čine ih prihodi od poreza, taksi, naknada, koncesija i ostalih naknada.

 Struktura tekućih prihoda je sledeća:

* POREZI

Porezi u 2023. godini su naplaćeni u ukupnom iznosu od 3.909.554,04 € što je 89,83 % u odnosu na plan i 3,70 % manje nego u 2022. godini. U okviru ove pozicije su:

* Prihodi od poreza na dohodak fizičkih lica ostvareni su u iznosu od 2.935.187,29 € što čini 86,03 % u odnosu na planirano i 9,70 % manje u odnosu na 2022.godinu.
* Prihodi od poreza na nepokretnosti u 2023. godini ostvareni su u iznosu od 561.170,67 € što čini 102,03 % u odnosu na planirano i 18,23 % više u odnosu na 2022.
* Prihodi od poreza na promet nepokretnosti u 2023. godini ostvareni su u iznosu od 117.951,71 € što čini 98,29 % u odnosu na plan. U odnosu na 2022. godinu ovi prihodi veći su za 20,67 %.
* Prihodi po osnovu prireza porezu na dohodak fizičkih lica ostvareni su u iznosu od 295.244,37 €, što čini 109,35 % u odnosu na plan, a u odnosu na 2022. godinu ovi prihodi su veći za 24,87 %.
* TAKSE
* Takse u 2023. godini su naplaćene u ukupnom iznosu od 78.437,32 €, odnosno 92,28 % u odnosu na plan, a u odnosu na 2022. godinu ovi prihodi su veći za 19,07 %.

Prihode od taksi čine:

* Lokalne administrativne takse ostvarene su u iznosu od 19.559,66 € odnosno 78,24 % u odnosu na planirana sredstva, a u odnosu na ostvarenje iz 2022. godine ovi prihodi su uvećani za 2,48 %.
* Lokalne komunalne takse ostvarene su u iznosu od 58.877,66 € odnosno 98,13 % u odnosu na plan , što predstavlja uvećanje od 25,83 % u poređenju sa 2022. godinom.
* NAKNADE

 Prihodi od naknada ostvareni su u iznosu od 954.949,55 € što čini 108,27 % planiranih sredstava. U odnosu na 2022. godinu ovi prihodi su veći za 23,38 %.

Struktura ovih prihoda je sledeća:

* Naknada za korišćenje voda 241.056,33 €
* Naknada za izvađeni materijal iz vodotoka 0,00 €
* Naknada za zaštitu voda od zagađivanja 1.050,00 €
* Naknada za korišćenje šuma 435.290,92 €
* Naknada za korišćenje rudnog bogatstva 0,00 €
* Naknada za korišćenje mineralnih sirovina 0,00 €
* Naknada za uređivanje i izgradnju građevinskog zemljišta 167.014,41 €
* Naknada za postavljanje natpisa na putu i pored puta 749,20 €
* Godišnja naknada pri registraciji drumskih motornih vozila 44.703,58 €
* Ostale naknade za puteve 65.085,11 €
* Ostale naknade 0,00 €

* OSTALI PRIHODI

 Ostali prihodi ostvareni su u iznosu od 277.969,88 € što čini 94,55 % planiranih sredstava. U 2022. godini ovi prihodi su iznosili 909.873,17 €.

* Prihodi od rente – zakup, ostvareni su u iznosu od 220.022,73 € što čini 183,35 % u odnosu na plan i više nego dvostruko su veći u odnosu na 2022. godinu.
* Novčane kazne i oduzete imovinske koristi, ostvareno je 2.181,20 € što predstavlja 54,53 % u odnosu na plan.
* Prihodi koje organi ostvaruju vršenjem svoje djelatnosti iznosili su 22.303,29 € ili 111,52 % u odnosu na planirano.
* Ostali prihodi iznosili su 33.462,22 € što iznosi 22,31 % u odnosu na plan.

Najveći dio ovih prihoda u iznosu od 21.600,00 € čine uplate od strane DOO „Benergo“ po osnovu plaćanja tržišne cijene garancije (račun br. 01-420/20-197 od 23.06.2020. godine), kao i uplata po osnovu licitacije i prodaje opštinskog vozila u iznosu od 5.105,48 €.

1. **PRIMICI OD PRODAJE IMOVINE**

 Prihodi po osnovu prodaje nefinansijske imovine (prodaja nepokretnosti u korist budžeta opštine) u 2023. godini ostvareni su u iznosu od 5.549,05 € što je 11,10 % u odnosu na planirano, dok su u 2022. godini iznosili 34.023,00 € .

1. **PRIMICI OD OTPLATE KREDITA I SREDSTVA PRENESENA IZ PRETHODNE GODINE**
* Primitaka od otplate kredita datih drugim nivoima vlasti nije bilo u 2023. godini, dok su primici od otplate kredita datih javnim preduzećima iznosili 4.813,92 €.
* Sredstva prenesena iz prethodne godine u iznosu od 1.025.503,46 € predstavljaju novčani iznos na Konsolidovanom računu Trezora na dan 01.01.2023. godine.
1. **DONACIJE I TRANSFERI**
* DONACIJE

**Tekuće donacije** realizovane su u iznosu od 6.900,00 € što predstavlja 6,90 % od planiranih sredstava. Odnose se na:

- donacije od strane Ministarstava poljoprivrede i Ministarstva zdravlja, pravnih lica i fizičkog lica za sponzorisanje naučne konferencije u Beranama (5.600,00 €);

- donacija od strane dva pravna lica za kupovinu obuće učenicima sa ruralnog područja opštine Berane (akcija pod nazivom „Za đaka pješaka”) 300,00 € ;

- donacija Privredne komore Crne Gore za organizaciju Sajma poljoprivrede u Beranama (1.000,00 €).

 **Kapitalne donacije** u iznosu od 255.545,05 € predstavljaju:

- donaciju Japanske ambasade za nabavku vozila za D.O.O. „Komunalno” (78.000,00 €);

- IPA projekat Ministarstva finansija, inicijativa za lokalno partnerstvo i zapošljavanje „ILEP” (96.000,00 €);

- Projekat „COCLEAN” IPA Italija-Albanija-Crna Gora (69.625,25 €);

- donacija Savjeta Evrope za opremanje multifunkcionalnog objekta i adaptaciju prostorija u naselju „Riversajd” (11.919,80 €).

Ostvareno je 85,18 % od planiranog iznosa ukupnih kapitalnih donacija.

* TRANSFERI
* Transferi od Egalizacionog fonda ostvareni su u iznosu od 3.462.191,12 € što je 101,83 % od planiranog iznosa i predstavlja umanjenje za 5,67 % u odnosu na 2022. godinu.
* Transferi od državnog budžeta ostvareni su u iznosu od 1.254.730,26 € i u odnosu na plan ostvareni su sa 89,62 %. Ovaj iznos čine uplate:

 - Vlade Crne Gore – Uprave za kapitalne projekte :

* Pomoć manje razvijenim lokalnim samoupravama sa sjevera za realizaciju kapitalnih projekata (1.000.000,00 €)

 - Ministarstva poljoprivrede, šumarstva i vodoprivrede za implementacije projekata:

* Sanacija glavnog seoskog puta u MZ Polica (40.000,00 €)
* Sanacija puta Lokve – Džakovica u MZ Dapsiće (20.000,00 €)
* Izgradnja vodovoda u MZ Pešca (50.000,00 €)
* Sanacija prilaznih pravaca u MZ Polica i Dapsiće (35.000,00 €)
* Podrška za održavanje manifestacije na Polici (2.000,00 €)
* Podrška za organizaciju trećeg sajma poljoprivrede u Beranama (11.000,00€)
* Ministarstva kulture i medija:
* Arheološka istraživanja Gradac u Budimlji (15.000,00 €)
* Osma državna smotra recitatora (2.000,00 €)
* Časopis „Tokovi“ (2.000,00 €)
* Likovna kolonija (3.320,00 €)
* Manifestacija „Ladica đinđuva po trgu prosuta“ (2.500,00 €).
* Ministarstvo sporta:
* Nabavka opreme za teretanu „Sportskog centra“ (9.000,00 €)
* Izgradnja školskog terena i ograde u dvorištu OŠ „Vuk Karadžić“ (32.415,78 €)
* Izgradnja sportskog terena u Donjoj Ržanici (11.831,72 €).
* Uprava za vode:
* Hitni interventni radovi – čišćenje korita rijeke Lim (8.000,00 €).
* Ministarstvo unutrašnjih poslova:
* Projakat „Za spremne vatrogasce-spasioce sa sjevera Crne Gore“ (10.662,76 €).
* Transferi od Zavoda za zapošljavanje (sredstva za zapošljavanje lica sa invaliditetom) u iznosu od 6.681,29 €.
1. **POZAJMICE I KREDITI**

 Pozajmica i kredita nije bilo u 2023. godini.

1. **DRUGI PRIHODI**

Drugih prihoda, u skladu sa Zakonom, nije bilo u 2023. godini.

**IZDACI**

Ukupni izdaci u 2023. godini iznosili su **10.085.439,27 €** odnosno 84,40 % u odnosu na plan (11.950.000,00 €). Opština Berane je tokom 2023. godine donijela 19 zaključaka o preusmjerenju budžetskih sredstava, u skladu sa članom 36. Zakona o finansiranju lokalne samouprave

Članom 6 Zakona o budžetu i fiskalnoj odgovornosti je definisano da izdatke čine:

1) tekući izdaci (bruto zarade i doprinosi na teret poslodavca, ostala lična primanja, rashodi za materijal i usluge, tekuće održavanje, kamata, renta, subvencije i ostale izdatke);

2) transferi za socijalnu zaštitu;

3) transferi institucijama, pojedincima, nevladinom i javnom sektoru;

4) kapitalni izdaci za nabavku i investiciono održavanje finansijske i nefinansijske imovine;

5) date pozajmice i krediti;

6) otplata dugova, garancija i obaveza iz prethodnih godina;

7) ostale isplate, u skladu sa zakonom.

1. **TEKUĆI IZDACI**

Ukupni tekući izdaci Opštine Berane u 2023. godini iznosili su 2.967.567,46 €, što je 87,62 % od planiranog, odnosno u poređenju sa 2022. godinom više za 13,87 %.

Tekuće izdatke čine:

* Bruto zarade i doprinosi, koji su ostvareni u ukupnom iznosu 2.072.065,46 €, odnosno 91,24 % u odnosu na plan.
* Ostala lična primanja ostvarena su u ukupnom iznosu 35.540,50 €, odnosno 66,77 % u odnosu na plan. Ostala lična primanja čine naknade odbornicima lokalnog parlamenta, naknade savjetima i radnim tijelima, naknade etičkim komisijama, naknade odbornicima za vjenčanja, isplate po rješenjima zaposlenim za smrt užeg člana porodice i ostale naknade.
* Rashodi za materijal su ostvareni u ukupnom iznosu od 111.716,40 €, odnosno 83,06 % u odnosu na plan i umanjeni su u odnosu na 2022. godinu za 5,65 %. Najveći dio ovih izdataka se odnosi na rashode za gorivo i rashode za energiju.
* Za rashode za usluge izdvojeno je ukupno 293.672,74 €, što čini 80,33 % od planiranih rashoda, odnosno 2,6 puta više u odnosu na 2022. godinu. U strukturi ovih rashoda najviše je utrošeno na službena putovanja (35.920,31 €), konsultantske usluge, projekte i studije (195.620,97 €) i ostale usluge (37.299,73 €).
* Rashodi za tekuće održavanje iznosili su 22.463,75 € odnosno 63,82 % u odnosu na plan i 11,71 % manje u odnosu na 2022. godinu.
* Rashodi za kamate su iznosili 51.474,94 € odnosno 91,92 % u odnosu na plan.
* Rashodi za zakup objekata iznosili su 2.097,64 € što predstavlja 70,87 % od planiranog iznosa.
* Na ime subvencija isplaćeno je ukupno 165.666,33 €, što čini 72,03 % od planiranog iznosa i predstavlja uvećanje za 11,02 % u odnosu na 2022. godinu. Sve subvencije se odnose na subvencije u poljoprivredi, u skladu sa Agrobudžetom Sekretarijata za poljoprivredu, turizam, vodoprivredu i zaštitu životne sredine za 2023. godinu.
* Na ime ostalih izdataka angažovano je ukupno 212.869,70 €, što čini 89,25 % od planiranog iznosa. Najveći dio ovih izdataka čine izdaci po osnovu ugovora o djelu (123.764,78 €) i troškovi sudskih postupaka (39.996,89 €).
1. **TRANSFERI ZA SOCIJALNU ZAŠTITU**

 U 2023. godini na ovoj poziciji nije bilo rashoda. Izdaci ove pozicije obuhvataju isplaćene otpremnine po osnovu sporazumnog raskida radnog odnosa za zaposlene u opštini i ustanovama i preduzećima čiji je Opština osnivač.

1. **TRANSFERI INSTITUCIJAMA, POJEDINCIMA, NEVLADINOM I JAVNOM SEKTORU**

 Na ovoj poziciji isplaćeno je 1.533.700,39 € što čini 93,95 % od planiranog iznosa, a u poređenju sa 2022. godinom ovi transferi su veći za 7,92 %.

Struktura ovih transfera je sledeća :

I transferi obrazovanju 10.606,05 €

 II transferi institucijama kulture i sporta 293.319,55 €

 III transferi nevladinim organizacijama 9.098,50 €

 IV transferi političkim partijama, strankama i udruženjima 20.667,36 €

 V transferi za jednokratne socijalne pomoći 33.950,00 €

 VI transferi za lična primanja pripavnika 0,00 €

 VII ostali transferi pojedincima 52.867,28 €

 VIII ostali transferi institucijama 1.113.191,65 €

* + transferi mjesnim zajednicama 189.279,65 €
	+ transferi Turističkoj organizaciji 134.000,00 €
	+ JU Dnevni centar za djecu sa teškoćama u razvoju 230.000,00 €
	+ transferi Crvenom krstu 1.000,00 €
	+ JU Centar za kulturu 81.152,00 €
	+ JU Polimski muzej 251.260,00 €
	+ Transferi za izgradnju Hrama u Beranama, Islamskoj zajednici

 i ostalim vjerskim zajednicama 25.000,00 €

* + Ostali transferi 1.500,00 €

 Transferi javnim preduzećima su ukupno iznosili 2.550.880,44 € što u odnosu na plan iznosi 98,87 %, a u poređenju sa prethodnom godinom više za 25,13 %.

Njihova struktura je sledeća:

* + DOO Komunalno 301.600,22 €
	+ DOO Radio Berane 174.805,47 €
	+ DOO Sportski centar 290.000,00 €
	+ DOO Benergo 84.008,38 €
	+ DOO Agencija za izgradnju i razvoj Berana 1.420.810,77 €
	+ DOO Regionalni biznis centar 80.000,00 €
	+ DOO Parking servis 5.000,00 €
	+ DOO Vodovod i kanalizacija 194.655,60 €
1. **KAPITALNI IZDACI ZA NABAVKU I INVESTICIONO ODRŽAVANJE FINANSIJSKE I NEFINANSIJSKE IMOVINE;**

 Izdaci po osnovu kapitalnih investicija realizovani su u iznosu od 507.300,19 €, što čini 28,18 % od planiranog iznosa i 34,53 % više u odnosu na 2022. godinu.

 Struktura kapitalnih izdataka je sledeća:

 I Izdaci za infrastrukturu opšteg značaja nijesu realizovani (plan 1.000,00 €).

 II Izdaci za lokalnu infrastrukturu su iznosili 66.348,25 €, što je 21,30 %

 od planiranog iznosa,

 III Izdaci za građevinske objekte su iznosili 226.241,84 €, što je 34,15 % od

 planiranog,

 IV Izdaci za opremu su realizovani sa 83,31 % u odnosu na planirano ili 116.047,31 €.

 V Izdaci za Investiciono održavanje iznosili su 8.537,76 € ili 3,28 % od planiranog iznosa.

 VI Ostali kapitalni izdaci su realizovani sa 21,18 % u odnosu na planirano,

odnosno 90.125,03 €.

U Izvještaju o kapitalnim rashodima i finansiranju se nalazi analitika datih pozicija i bliže informacije o utrošenim sredstvima kapitalnog budžeta.

1. **DATE POZAJMICE I KREDITI**

U 2023. godini Opština Berane nije imala izdataka po ovom osnovu.

1. **OTPLATE DUGOVA, GARANCIJA I OBAVEZA IZ PRETHODNIH GODINA**
	* + Izdaci po osnovu otplate dugova, garancija i obaveza iz prethodnih godina iznosili su 2.328.887,57 €, što čini 99,44 % planiranog iznosa. Ovaj iznos čine:

otplata duga po osnovu kreditnih obaveza 940.251,91 €;

otplata obaveza iz prethodnog perioda 1.388.635,66 €;

1. **OSTALE ISPLATE U SKLADU SA ZAKONOM (REZERVE)**
* U okviru ostalih isplata (tekuća i stalna budžetska rezerva) u 2023. godini je isplaćeno 197.103,22 € na ime tekuće budžetske rezerve što predstavlja 99,55 % realizacije iste. Stalna budžetska rezerva nije korišćena u 2023. godini.

 Ministarstvu finansija su dostavljeni mjesečni izvještaji, kvartalni izvještaji i godišnji finansijski izvještaj za 2023. godinu na obrascima propisanim Zakonom o finansiranju lokalne samouprave, Pravilnikom o sadržaju izvještaja o ukupno ostvarenim primicima i izdacima i izdacima po potrošačkim jedinicama i izvještaja o neizmirenim obavezama i budžetskom zaduženju opština i Pravilnikom o načinu sačinjavanja i podnošenja finansijskih izvještaja budžeta, državnih fondova i jedinica lokalne samouprave.

SEKRETARIJAT ZA FINANSIJE I EKONOMSKI RAZVOJ